Wes-Kaap woeker met landboupostePlaaswerk in die Wes-Kaap het oor die afgelope dekade meer geword. (Foto: Maroela Media) In ŉ tydperk waarin werkloosheid die Suid-Afrikaanse arbeidsmag lamlê, is die Wes-Kaap se landbousektor ŉ baken van hoop. Volgens Andricus van der Westhuizen, die DA se woordvoerder vir landbou in die Wes-Kaap, het werksgeleenthede sedert 2012 met meer as 60% gegroei. Hy sê die Wes-Kaapse landbousektor het die afgelope dekade merkwaardige veerkragtigheid getoon. Terwyl werkloosheid die grootste uitdaging in dié provinsie bly, het hierdie sektor ŉ anker as ŉ betroubare bron van werkskepping geword. Op ŉ vraag wat in die parlement aan die Wes-Kaapse departement van landbou gestel is, kon daar bevestig word dat dié provinsie 70 987 nuwe poste sedert 2012 geskep het. Dit is gelyk aan ŉ 60,7%-verhoging. “Wat hierdie prestasie selfs meer indrukwekkend maak, is dat groei teen ŉ veel hoër tempo as in enige ander provinsie plaasgevind het. Gauteng is die naasbeste presterende provinsie, met slegs ŉ groei van 10% in werksgeleenthede oor dieselfde tydperk,” sê Van der Westhuizen. Sake kan egter baie beter lyk as die nasionale regering saamwerk. Hy sê in die Wes-Kaap is die grootste beperkende faktor vir groei in die landbousektor ŉ tekort aan water. Dit kan egter vinnig opgelos word as die nasionale regering nie so lank sloer met projekte soos om die Clanwilliamdam se wal te verhoog nie. “Verder is ŉ bemagtigende waardeketting-omgewing nodig om groei te maksimeer. Twee kommerwekkende faktore wat dit verhoed, is die Kaapstad-hawe wat ondoeltreffend funksioneer en onbetroubare spoorvervoer – twee gebiede wat deur die nasionale regering reggestel moet word. “Die provinsiale departement van landbou moet ook geloof word vir hul getroue ondersteuning aan boere in die provinsie, wat ongetwyfeld tot die sukses van die sektor bygedra het. Die DA in die Wes-Kaap is trots daarop dat waar ons regeer, die landbou floreer,” sê Van der Westhuizen.